Dan l-aħħar iltqajt ma' persuna u kont sorpriża b'dak li rajt. Ħassejtni bħallikieku kont qed nitkellem ma' bniedem ġdid, għax id-dehra ġdida li kiseb hija waħda drastika ħafna. Irnexxielu jneħħi ħafna mill-piż żejjed li kellu b'tant determinazzjoni fuqu u llum qed jgħin lil ħaddieħor jonqos mill-piż u jikseb figura aħjar. Qed nirreferi għal Anthony Meachen. Għandu ħamsa u tletin sena, u joqgħod Birżebbuġa. Jaħdem flimkien mal-kollega u ħabib tiegħu Lee Said bħala diet advisor u personal trainer. Isostni li ma tantx għandu ħin għal ħafna passatempi, imma l-iktar li jieħu pjaċir huwa jittrenja fil-gym. Jiddeskrivi lilu nnifsu bħala bniedem dħuli u ċajtier ħafna, iħobb jgħin u jimmotiva lil dak li jkun u huwa ddedikat ħafna lejn xogħlu. Irnexxielu jitlef 31 kilo Ta' min jgħid li fis-sena 2011 kien jiżen 117-il kilo u wara ħmistax-il ġimgħa ta' taħriġ intensiv, dieta u sagrifiċċji, irnexxielu jitlef 31 kilo, jiġifieri niżel għal 86 kilo. Mistoqsi x'tip ta' dieta u sagrifiċċji kellu jagħmel biex kiseb din il-figura ġdida fuqu, Anthony stqarr miegħi li qabel ma beda d-dieta kien jiekol minn kollox, ħelu, ċikkulata, luminati, birra, junk food u l-ikel kollu li mhux tajjeb għas-saħħa tal-bniedem. "Dan l-ikel kelli naqtgħu kompletament, inkluż l-alkaħol, u naqleb għal dieta id-dieta li tikkonsisiti f'konsum ta' laħam, tiġieġ u ħut. Qtajt il-ħobż, żidt ħafna ħaxix u bdejt nixrob l-ammont ta' ilma ideali għall-piż li ridt nilħaq," beda jispjegali Anthony. Il-fattur li ħajjar lil Anthony biex jibda d-dieta kien proprju meta wasal fi stat fejn telaq l-isport u l-attività fiżika. Darba minnhom kien tiela' t-taraġ b'ibnu u, kif tela' sular taraġ u poġġih fuq is-sufan, beda jaqta' nifsu. "Hawnhekk indunajt li ma nistax nibqa' sejjer hekk. Ma kontx inħossni komdu f'ġismi u kont inħossni skomdu meta mmur biex nixtri l-ħwejjeġ", kompla jgħidli. Immaġinajt li sar kambjament qawwi kemm f'saħħtu, nifsu, kif ukoll fl-apparenza tiegħu. Fil-fatt, stqarr miegħi li, wara li beda d-dieta u t-taħriġ, ġismu u saħħtu marru għall-aħjar. "In-nifs qabad jaqleb għall-aħjar, bdejt nimrad ħafna inqas milli kont qabel u bl-apparenza l-ġdida tħajjart inkompli biex nilħaq livelli ġodda sakemm eventwalment tħajjart nibda naqra u nistudja aktar dwar dan is-settur tal-lifestyle change." Ridt inkun naf dwar ir-reazzjoni tan-nies ta' madwaru u jekk kinux jagħrfuh. Anthony sostna li ħafna nies kienu jaħsbu li mhux se jirnexxilu jilħaq il-miri tiegħu. Però, bħala sfida, kemm magħhom u kemm miegħu nnifsu, għamel dak kollu possibbli biex wasal fejn wasal illum. "Ma qtajtx il-kuntatt minn mal-ħbieb tiegħi, allura segwew il-progress li għamilt. Illum il-ġurnata sirt ta' ispirazzjoni għalihom meta jaraw li żammejt din il-linja tax-xogħol u li lħaqt dawn is-suċċessi." L-ewwel pass kien l-iktar iebes, imma ma qatax qalbu Dwar jekk kinitx triq faċli li jibda d-dieta u jasal fejn wasal, Anthony stqarr li l-ewwel pass kien l-iktar iebes. Kien iħossu qed jaqta' qalbu għax mhux faċli tkun dedikat lejn din il-ħajja, iżda bl-għajnuna tal-kowċ li kellu dak iż-żmien, Stephen Tully, li dejjem għenu biex jimxi 'l quddiem, Anthony irnexxielu jasal fejn ried jasal. "L-iktar parti diffiċli għalija kienet li nidħol f'gym għall-ewwel darba. Meta għamilt dan il-pass iltqajt ma' ħafna nies li għamluli kuraġġ kbir u dejjem għenuni biex ma naqtax qalbi. Il-fatt li għamilt ħbieb ġodda li jgħixu din il-healthy lifestyle għeninti ħafna wkoll. Għall-bidu l-kowċ kien jagħtini piż adattat għalija, kemm biex ma naqtax qalbi u kemm biex ma nweġġax. Kont nittrenja qisu siegħa kuljum u f'dik is-siegħa kont nagħmel kemm cardio kif ukoll weight training." Kompla jgħidli li biex iżomm din il-figura li rnexxielu jakkwista, għadu jiekol porzjonijiet ta' ikel adattat għall-piż tiegħu, jixrob minn tal-inqas tliet litri ilma kuljum, u jagħmel siegħa u nofs eżerċizzju kuljum. Eventwalment, mhux talli Anthony irnexxielu jakkwista figura tajba għalih innifsu, imma talli llum il-ġurnata qed jieħu ħsieb persuni oħra jakkwistaw figura aħjar u aktar b'saħħitha. Ħallejt f'idejh biex jelabora aktar dwar dan il-fatt. "Kif semmejt qabel, il-progressi li beda jkolli ġegħluni nagħmel ħafna riċerka fuq dieta u sport. L-interess wassalni biex eventwalment nistudja fuq personal training u diet advice. Kont inqatta' ħafna ħin il-gym u mal-kowċ li kelli, li mingħandu tgħallimt ħafna, tani biżżejjed esperjenza u għallimni kif navviċina nies li kellhom l-istess problema tiegħi. Din saret ħajti. Waqaft mix-xogħol li kont nagħmel qabel u bdejt fuq din-il-linja," spjegali determinat Anthony. Dwar jekk kienx hemm mumenti li fihom qata' qalbu, Anthony ikkonfermali li kienet aktar faċli li jaqta' qalbu milli jimbotta lilu nnifsu 'l quddiem u dan għax il-pjan tal-kowċ tiegħu kien li fl-ewwel fażi jtellagħlu fil-piż, allura ma bediex jara riżultati pożittivi. Però, illum il-ġurnata jifhem u japprezza l-mod li bih mexxieh il-kowċ għax evita problemi permanenti bħal stretch marks li jistgħu joħorġu meta jonqos il-piż f'daqqa, u excess loose skin." Fl-aħħar nett tlabtu jgħaddi messaġġ lill-qarrejja tal-gazzetta KullĦadd. "Il-parir tiegħi hu li qatt mhu tard wisq biex tibda, li tkun pożittiv u tkun lest tagħmel l-ewwel pass u tieħu azzjoni biex tħossok aħjar u tibda tagħmel xi ħaġa li hija verament għalik innifsek. Trid ukoll tkun lest għall-bidla fl-istil tal-ħajja li tgħix u tibda ssib ħin biex tagħmel eżerċizzju u tipprepara l-ikel neċessarju għall-ġurnata. Il-bidu huwa dejjem iebes, tagħmel x'tagħmel fil-ħajja, però ladarba tibda, ma tħarisx lura u meta tara r-riżultati tagħmel aktar kuraġġ biex tkompli. Xi ħaġa oħra importanti hi li tagħmilha ma' nies b'attitudni pożittiva u li jimmotivawk biex timxi 'l quddiem. Inħoss li jekk jien kont kapaċi nasal sa fejn wasalt illum, ċert li kulħadd jista' jagħmilha," temm jgħid Anthony b'determinazzjoni.